ΨΗΦΙΣΜΑ(1)

για την ανάπτυξη του ορυκτού πλούτου στο πλαίσιο της μελλοντικής συμφωνίας συνεργασίας ΑΚΕ-ΕΕ καθώς και για τη συμβολή του σε μία βιώσιμη κοινωνικοοικονομική ανάπτυξη στις χώρες ΑΚΕ

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

Α. έχοντας υπόψη ότι, στα περισσότερα κράτη ΑΚΕ, η εκμετάλλευση των μεταλλείων αντιπροσωπεύει ένα δυναμικό ανάπτυξης όχι μόνο στο πλαίσιο βιομηχανικών εκμεταλλεύσεων που χρειάζονται σημαντικές επενδύσεις αλλά επίσης στις μικρομεσαίες μεταλλευτικές εταιρείες, που δημιουργούν διάφορες οικονομικές δραστηριότητες στις χώρες αυτές,

Β. έχοντας επίγνωση της σημασίας του ορυκτού πλούτου στις χώρες ΑΚΕ και του κεντρικού ρόλου καλείται να εκπληρώσει ο τομέας των μεταλλείων στη βιώσιμη οικονομική και κοινωνική ανάπτυξη στις περισσότερες χώρες ΑΚΕ,

Γ. έχοντας υπόψη ότι η βιώσιμη ανάπτυξη του ορυκτού πλούτου των χωρών ΑΚΕ αποτελεί υλοποιήσιμο στόχο ο οποίος χρειάζεται κυρίως την προώθηση μίας πιο αποφασιστικής συνεργασίας ΑΚΕ-ΕΕ στον τομέα των ορυχείων και επίσης πιο υπεύθυνης ώστε να επιτρέψει στα κράτη ΑΚΕ να βρουν τη θέση τους σε μία παγκόσμια οικονομία η οποία κατέστη ανοικτή και ανταγωνιστική,

Δ. αναγνωρίζοντας ότι η συμβολή της συνεργασίας ΑΚΕ-ΕΕ στον τομέα των μεταλλείων κατά τα τελευταία δέκα χρόνια υπήρξε θετική παρά τις δυσκολίες που προέκυψαν,

Ε. έχοντας υπόψη ότι τα μειονεκτήματα των χωρών ΑΚΕ στον τομέα των ορυχείων δεν είναι ανυπέρβλητα δεδομένων των επιτυχών αποτελεσμάτων που έχουν διαπιστωθεί σε άλλες αναπτυσσόμενες περιοχές καθώς και σε ορισμένες χώρες ΑΚΕ,

ΣΤ. εκφράζοντας την ικανοποίησή της για την πραγματοποίηση στις Βρυξέλλες από τις 26 έως τις 27 Ιουλίου 1999 της πρώτης συνεδρίασης συντονισμού των υπουργών μεταλλείων των χωρών ΑΚΕ και της οποίας τα συμπεράσματα αποτελούν χρήσιμη συμβολή στη διαδικασία των υφιστάμενων διαπραγματεύσεων,

Ζ. εκφράζοντας τις ανησυχίες της λόγω των δυσκολιών που συνάντησαν τα μέρη όσον αφορά τον τομέα ορυκτός πλούτος στο πλαίσιο των υφιστάμενων διαπραγματεύσεων κυρίως όσον αφορά την μετατροπή του Sysmin σε ένα πιο πλήρες και κατάλληλο ειδικό μέσο το οποίο θα προσαρμόζεται στις νέες και εξελισσόμενες ανάγκες των χωρών ΑΚΕ και σε εκείνες των επιχειρηματιών ΑΚΕ και ΑΚΕ-ΕΕ,

Η. εκφράζοντας τις ανησυχίες της λόγω των αρνητικών κοινωνικοοικονομικών συνεπειών από την πώληση των αποθεμάτων χρυσού στην αγορά που προβλέπουν οι κεντρικές τράπεζες ορισμένων χωρών της ΕΕ,

Θ. επισημαίνοντας επιπλέον ότι οι ενέργειες αυτές θα έχουν αρνητικά αποτελέσματα στις επενδύσεις σε άλλες δραστηριότητες που συνδέονται με τον ορυκτό πλούτο όπως και στις χώρες που δεν παράγουν χρυσό και τις εν δυνάμει χώρες παραγωγούς,

1. καλεί την Επιτροπή και τα κράτη μέλη της ΕΕ να υιοθετήσουν, στο πλαίσιο των υφιστάμενων διαπραγματεύσεων μία πιο θετική και εποικοδομητική προσέγγιση όσον αφορά τη διαχείριση του τομέα του ορυκτού πλούτου των χωρών ΑΚΕ και να του παράσχουν μεγαλύτερη και συγκεκριμένη βοήθεια ώστε να ληφθούν οι απαραίτητες πρωτοβουλίες που θα επιτρέψουν στις χώρες ΑΚΕ να επωφεληθούν πλήρως από τις δυνατότητες του τομέα των ορυκτών ο οποίος παραμένει ακόμη ελαφρώς ανεκμετάλλευτος·

2. προτρέπει τις χώρες ΑΚΕ να εντατικοποιήσουν τις προσπάθειες τους για μία βιώσιμη ανάπτυξη στον τομέα των ορυχείων και να διασφαλίσουν την προοδευτική και ανταγωνιστική ένταξη του τομέα του ορυκτού πλούτου τους στην παγκόσμια οικονομία·

3. ζητεί από τα κράτη της ΕΕ να απέχουν από κάθε ενέργεια η οποία θα μπορούσε να διακυβεύσει τους στόχους ανάπτυξης της συνεργασίας ΑΚΕ-ΕΕ, κυρίως την αποδιοργανωμένη διάθεση των αποθεμάτων χρυσού στην αγορά·

4. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).